Návrh harmonogramu  zverejňovania výziev na   predkladanie projektov podľa operačných  programov, jednotných programových dokumentov                   a iniciatív spoločenstva na rok 2005

Slovenská republika  sa nachádza  v etape implementácie štrukturálnych fondov, ktorá sa realizuje prostredníctvom výziev na predkladanie projektov alebo priamym prideľovaním finančných prostriedkov. Riadiace orgány majú vo svojich programových dokumentoch a doplnkoch programov stanovené limity na čerpanie finančných prostriedkov  podľa priorít, opatrení/podopatrení. Z dôvodu kontrahovania finančných prostriedkov majú jednotlivé riadiace orgány za úlohu spracovať časový harmonogram výziev na predkladanie projektov.

Prostredníctvom zverejnených výziev   na predkladanie projektov je široká  verejnosť informovaná o možnostiach čerpania prostriedkov v rámci programového dokumentu  vrátane podmienok a procedúr upravujúcich proces predkladania žiadostí.
Výzva je vypracovaná v zmysle časového harmonogramu daného opatrenia/podopatrenia, pričom obsahuje nasledovné povinné náležitosti: údaje o výzve, relevantné dokumenty, údaje o opatrení/podopatrení, oprávnení žiadatelia, oprávnené aktivity, oprávnené výdavky, údaje o predkladaní žiadostí, kontakt pre bližšie informácie, prílohy.

V roku 2004 bolo zverejnené spolu 52 výziev v nasledovnej štruktúre:

Riadiaci orgán	Názov operačného programu, JPD, IS	Počet výziev v r.2004	
MVRR SR	OP  Základná infraštruktúra
JPD NUTS II Bratislava Cieľ 2
INTERREG IIIA	7
5
2 	
MP SR	SOP Poľnohospodárstvo a rozvoj vidieka 	4	
MH SR	SOP Priemysel a služby 
INTERREG IIIC	11
2	
MPSVR SR	SOP Ľudské zdroje
JPD NUTS II Bratislava Cieľ 3
IS EQUAL	6
2
1	
MŽP SR	OP  Základná infraštruktúra
INTERREG IIIB	4
1(CADSES 2004)	
MŠ SR	SOP Ľudské zdroje
JPD NUTS II Bratislava Cieľ 3	5
4	
MDPT SR	OP  Základná infraštruktúra	0	
Spolu		52	

Priame prideľovanie finančných prostriedkov sa uskutočňuje v rámci niektorých operačných programov v súlade so schválenými programovými dokumentmi. Konečnými prijímateľmi pomoci sú štátne inštitúcie so špecifickým postavením a sú pre ne priamo alokované prostriedky. Ide o rezorty MŠ SR, MPSVR SR a MDPT SR. Priame zadanie projektu môže byť uplatnené iba na tie aktivity, ktorých plnenie vyplýva priamo zo zákona, resp. majú v rámci svojej pôsobnosti výlučné postavenie, úlohy vykonávajú v záujme štátu alebo vykonávajú štátnu politiku vo vymedzenej pôsobnosti.
Rozpis projektov realizovaných mimo  výziev na predkladanie projektov – Národných projektov financovaných z Európskeho sociálneho fondu Ministerstvom práce, sociálnych vecí a rodiny SR a Ministerstvom školstva SR a rozpis projektov realizovaných  Ministerstvom dopravy, pôšt a telekomunikácií SR a projektov realizovaných  z Kohézneho fondu nie je súčasťou tohto materiálu.
                                                                                       
V súvislosti so zverejňovaním výziev na predkladanie projektov v roku 2005 v rámci jednotlivých riadiacich orgánov a sprostredkovateľských orgánov pod riadiacimi orgánmi uvádzame nasledovné: 

1/ Ministerstvo výstavby a regionálneho rozvoja SR

V rámci Operačného programu Základná infraštruktúra v roku 2004 boli zverejnené výzvy na predkladanie projektov, ktoré majú priebežný charakter. Z tohto dôvodu riadiaci orgán pre OP Základná infraštruktúra neuvažuje v roku 2005 nad vyhlásením výzvy na predkladanie projektov.

Harmonogram zverejňovania výziev na predkladanie projektov v rámci Jednotného programového dokumentu NUTS II Bratislava Cieľ 2 je uvedený v prílohe materiálu.

Harmonogram zverejňovania výziev na predkladanie projektov v rámci CIP INTERREG IIIA je  uvedený v prílohe materiálu.

	V prípade čerpania Kohézneho fondu sa projekty priebežne predkladajú na schválenie Európskej komisii v súlade s časovým harmonogramom uvedeným v Stratégii SR pre Kohézny fond 2004 – 2006. 

2/ Ministerstvo pôdohospodárstva SR

Harmonogram zverejňovania výziev na predkladanie projektov v rámci SOP Poľnohospodárstvo a rozvoj vidieka 2004–2006  je uvedený v prílohe materiálu.
  
3/ Ministerstvo hospodárstva SR

V rámci Sektorového operačného programu Priemysel a služby (SOP PS) v súčasnosti prebieha proces hodnotenia projektov predložených na základe výziev vyhlásených v tomto roku. Až po ukončení celého procesu hodnotenia súčasných výziev na predkladanie projektov bude možné zhodnotiť koľko finančných prostriedkov alokovaných na jednotlivé opatrenia SOP PS bude vyčerpaných, v nadväznosti na čo bude možné stanoviť harmonogram vyhlasovania výziev na rok 2005. Ukončenie procesu hodnotenia za všetky opatrenia SOP PS sa predpokladá v januári 2005, keďže termín uzávierky na predkladanie projektov v rámci Schémy štátnej pomoci na podporu úspor energie a využitia obnoviteľných energetických zdrojov je 15. november 2004. Reálne bude preto možné stanoviť plán výziev na predkladanie projektov v rámci SOP PS na rok 2005  až vo februári 2005. Podpredseda vlády SR a minister hospodárstva požiadal listom č. 3078/2004-001 z 30. novembra 2004 predsedu vlády SR o odklad termínu a ministerstvo hospodárstva podklady nepredložilo. Súhlasné stanovisko pre odklad termínu na február 2005 vydal predseda vlády Slovenskej republiky listom č. 12878/2004/KPV OSV zo dňa 13. decembra 2004.

Harmonogram zverejňovania výziev na predkladanie projektov v rámci CIP INTERREG IIIC je uvedený v prílohe materiálu.
				  	
4/Ministerstvo práce sociálnych vecí a rodiny SR

Prehľad výziev, ktoré MPSVR SR plánuje vyhlásiť v roku 2005 pre Sektorový operačný program Ľudské zdroje a Jednotný programový dokument NUTS II Bratislava              Cieľ 3 je uvedený v prílohe materiálu.
V prípade Iniciatívy Spoločenstva EQUAL nie sú na rok 2005 plánované žiadne výzvy  z dôvodu, že v rámci mechanizmu IS EQUAL je možné vypisovať výzvy len do 1. januára 2005. Potom nasleduje spoločná implementácia projektov a šírenie výsledkov v národnom a nadnárodnom rámci.
V rámci  SOP Ľudské zdroje a JPD NUTS II Bratislava Cieľ 3 bola postupne spustená implementácia tzv. národných projektov, ktoré sú implementované Fondom sociálneho rozvoja a Ústredím práce, sociálnych vecí a rodiny a sú prepojené na zákon NR SR č. 5/2004 o službách zamestnanosti.   

5/ Ministerstvo životného prostredia SR

Výzvy v rámci Operačného programu Základná infraštruktrúra, Priorita                   č.2- Enviromentálna infraštruktúra  ktoré boli publikované 22. 3. 2004 a 30. 6. 2004 zostávajú v platnosti aj v roku 2005 a žiadosti v rámci nich je možné predkladať priebežne až do konca roku 2006. Prehľad o objeme finančných prostriedkov v rámci výziev je  uvedený v prílohe materiálu.
 
6/ Ministerstvo školstva SR

Prehľad výziev, ktoré MŠ SR plánuje vyhlásiť v roku 2005 pre Sektorový operačný program Ľudské zdroje a Jednotný programový dokument NUTS II Bratislava Cieľ 3 je uvedený v prílohe materiálu. Presné alokácie pre jednotlivé výzvy budú upravené na základe reálne nakontrahovaných a čerpaných prostriedkov z predchádzajúcich výziev.

7/ Ministerstvo dopravy, pôšt a telekomunikácií SR  

Ministerstvo dopravy, pôšt a telekomunikácií SR  nebude uverejňovať výzvy na predkladanie projektov, keďže v každom opatrení Priority č. 1 OP ZI bude iba jeden konečný prijímateľ a síce subjekt podriadený MDPT SR (Železnice SR, Slovenská správa ciest, Slovenská správa letísk). Súhlas s týmto postupom vyjadril aj podpredseda vlády SR  pre európsku integráciu, ľudské práva a menšiny  listom č. 4283/03 – CSY/LG zo dňa 30. 9. 2003.